《步崇真道院望兴济废城》
明代·许楚

津亭失旧岸，帆暮客心悲。停桡逐萧散，行行趋荻湄。

坰旷杳无际，古院临黄陂。蹇裳拭危碣，文珉惊须眉。

鼎建自孝庙，慈宫馨祝釐。金碧零瓦砾，钟鼓犹威仪。

左掖连故城，民去官师移。戍楼啸饥鼠，郊坛屯暮鸱。

离离数残堞，落日横深泥。出郭遘村叟，讯知此孑遗。

廿载惨兵革，饥馑频因之。百里绝鸡犬，桑麻何所施。

迩复苦征役，昏旦艰一炊。将欲弃茅屋，安望升平时。

余闻村叟言，涕泫不自持。长揖慰村叟，试待陈□□。

归报江南客，慎作江南词。

作者简介：（约1605—约1676）明末清初安徽歙人，字芳城，号旅亭，又号青岩先生。明末诸生。清初因明裔朱由称王案被株连入狱，旋得释。隐黄山以终。工诗文。晚失明，著述未尝或辍。有《青岩文集》。